(1)

Članci 1., 2. i 3. zamjenjuju se sljedećim: „Članak 1. Predmet i područje primjene 1. Ovom se Odlukom na razini Unije utvrđuju zaražena i ugrožena područja koja u skladu s člankom 16. stavkom 1. Direktive 2005/94/EZ uspostavljaju države članice navedene u Prilogu I. ovoj Odluci („predmetne države članice”) nakon izbijanja visokopatogene influence ptica kod peradi te trajanje mjera koje se primjenjuju u skladu s člankom 29. stavkom 1. i člankom 31. Direktive 2005/94/EZ. 2. Ovom se Odlukom utvrđuju određene zaštitne mjere koje se provode u vezi s visokopatogenom influencom ptica u državama članicama ili njihovim područjima, kako je navedeno u Prilogu II., koje se odnose na sljedeće: (a) premještanja peradi i jednodnevnih pilića unutar tih država članica ili njihovih područja; (b) otpremu pošiljaka peradi i jednodnevnih pilića s gospodarstava koja se nalaze u tim državama članicama ili na njihovim područjima. Trajanje tih zaštitnih mjera mora biti u skladu s trajanjem zaraženih i ugroženih područja navedenih u Prilogu I. za ta područja. Članak 2. Područja koja treba navesti u dijelu A Priloga I. i trajanje mjera koje se na njima primjenjuju Predmetne države članice osiguravaju sljedeće: (a) zaražena područja koja su uspostavila njihova nadležna tijela u skladu s člankom 16. stavkom 1. točkom (a) Direktive 2005/94/EZ obuhvaćaju barem područja koja su u dijelu A Priloga I. ovoj Odluci navedena kao zaražena područja; (b) mjere koje je potrebno provesti na zaraženim područjima, kako je navedeno u članku 29. stavku 1. Direktive 2005/94/EZ, zadržavaju se barem do datuma određenih u dijelu A Priloga I. ovoj Odluci za ta zaražena područja. Članak 3. Područja koja treba navesti u dijelu B Priloga I. i trajanje mjera koje se na njima primjenjuju Predmetne države članice osiguravaju sljedeće: (a) ugrožena područja koja su uspostavila njihova nadležna tijela u skladu s člankom 16. stavkom 1. točkom (b) Direktive 2005/94/EZ obuhvaćaju barem područja koja su u dijelu B Priloga I. ovoj Odluci navedena kao ugrožena područja; (b) mjere koje je potrebno provesti na ugroženim područjima, kako je navedeno u članku 31. Direktive 2005/94/EZ, zadržavaju se barem do datuma određenih u dijelu B Priloga I. ovoj Odluci za ta ugrožena područja. Članak 3.a Zaštitne mjere koje se primjenjuju na područjima iz Priloga II. 1. Države članice navedene u Prilogu II. zabranjuju: (a) premještanje peradi i jednodnevnih pilića s gospodarstava smještenih na područjima iz Priloga II. na druga gospodarstva koja se nalaze na tim područjima; (b) otpremu pošiljaka peradi i jednodnevnih pilića s gospodarstava koja se nalaze na područjima iz Priloga II. (c) premještanje peradi i jednodnevnih pilića s gospodarstava smještenih na područjima iste države članice koja nisu navedena u Prilogu II. ili s gospodarstava koja se nalaze u drugim državama članicama ili trećim zemljama na gospodarstva koja se nalaze na područjima iz Priloga II. 2. Odstupajući od zabrana predviđenih u stavku 1., države članice iz Priloga II. mogu, nakon pozitivnog rezultata procjene rizika i pod uvjetom da primjenjuju odgovarajuće mjere za smanjenje rizika te pojačane biosigurnosne mjere radi sprečavanja unošenja i širenja virusa visokopatogene influence ptica, uključujući na gospodarstvu odredišta, odobriti: (a) premještanje peradi i jednodnevnih pilića s gospodarstava koja se nalaze na područjima koja nisu navedena u Prilogu I. iste države članice ili iz drugih država članica ili trećih zemalja na gospodarstva koja se nalaze na ugroženim područjima utvrđenima u Prilogu I. za područja navedena u Prilogu II. (b) premještanje peradi s gospodarstva koje se nalazi na ugroženom području utvrđenom u Prilogu I. za područja iz Priloga II. na gospodarstvo koje se nalazi unutar istog ugroženog područja na kojem nema druge peradi, pod sljedećim uvjetima: i. službeni veterinar obavio je klinički pregled peradi na gospodarstvu podrijetla na dan otpreme; ii. laboratorijska testiranja provedena su na peradi na gospodarstvu podrijetla u skladu s dijagnostičkim priručnikom, u roku od 48 sata prije otpreme, s povoljnim rezultatima; iii. gospodarstvo odredišta stavljeno je pod službeni nadzor nakon dolaska peradi; (c) otpremu pošiljaka peradi na neodgodivo klanje s gospodarstava koja se nalaze na područjima iz Priloga II. u određenu klaonicu koja se nalazi na predmetnom ugroženom ili zaraženom području ili izvan njega, ako ne postoji odgovarajuća klaonica ili postoje ograničenja kapaciteta za klanje unutar predmetnog ugroženog ili zaraženog područja, pod uvjetom da su ispunjeni uvjeti utvrđeni u članku 23. stavku 1. točkama od (a) do (h) Direktive 2005/94/EZ i u točki (b) podtočkama i. i ii. ovog članka; (d) otpremu pošiljaka jednodnevnih pilića iz zaraženih i ugroženih područja utvrđenih za područja iz Priloga II. na gospodarstvo koje se nalazi u istoj državi članici izvan područja iz Priloga II. u skladu s uvjetima iz članka 24. i članka 30. točke (c) podtočke iii. Direktive 2005/94/EZ. 3. Perad i jednodnevni pilići iz stavka 2. točaka (b), (c) i (d) prevoze se samo u odgovarajućim očišćenim i dezinficiranim vozilima, kavezima, spremnicima i kutijama pod službenim nadzorom i u skladu s uputama službenog veterinara.”